Марко Ганчев
Ако билет до Франция дадат ми

chitanka.info

Ако билет до Франция дадат ми,

ще мина край Париж и по-натам

ще спра — където океанът тътне,

и ще потърся кътче да съм сам.

Един работен ден от осем часа

там ще прекарам да погледам как

гръмливо приливът живот пренася,

гръмливо отливът го връща пак.

Носталгия, прищявка ли — не зная,

но другите стихии гаснат в мен

полека-лека, вече само тая

ме вика и ще ида някой ден.

След туй Париж безспорно ще ме блазни

и седмицата ще прекарам там,

но то ще бъде отлив покрай празни

черупки вече в пътя за насам.

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.